Mičovský, Ján, poslanec NR SR (2015-06-19):
Ďakujem pekne. To bude miesto záverečného slova. Ďakujem naozaj úprimne, pán poslanec Martvoň, fakt si to vážim, dobre, že takáto diskusia sa tu rozprúdila. Myslím, že nie je pravda to, že ste povedali len samé nejaké kritické slová. Vy ste naozaj povedali aj pripomienky hodné zreteľa a verím, že ich teda spoločne do toho definitívneho znenia zamontujeme. Veď o toto tu ide, aby ten zákon začal platiť. Nie o to, aby sme sa tu zakaždým vystrieľali z argumentov a rozišli sa, že aj tak to nebude, lebo je to z opozície. Nie je to z opozície. Je to z ľudu. Je to potrebné prijať. A možno tých vecí ste povedali veľa. Neviem, či dokážem zareagovať na všetky, ale asi to ani neni teraz účelné. Ale to hlavné by som povedal. Hneď v úvode ste povedali, pán poslanec Martvoň, že predsi máme tu normy, veď sa to všetko meria, tak aký problém. A práve tu je hlboký omyl. Tu ste to netrafili, ale nemôžete vedieť, lebo vy ste naozaj do tej Hrboltovej nemali asi prečo chodiť a my sme tam boli viackrát. Priznala to napokon aj správa inšpekcie životného prostredia tým, že vôbec nariadila také meranie. To najnebezpečnejšie, čo vyplynulo z objednaného merania, vysoká koncentrácia oxidu chloričitého, ktorý sa používa na čistenie vody pri výrobe papiera. To znamená, že tie súvislosti tušíme, že sú dosť preukázané a že tá príčinná súvislosť medzi produkciou a dôsledkom tu bude. Čo, budete sa diviť, tento oxid chloričitý sa nemeria. Jednoducho tento jed sa nemeria a keby sme už nič iné nespôsobili len to, že najprv naše meranie, potom to potvrdila aj vlastne inšpekcia, ktorá to nariadila Mondi a zistila, že to je prekročené. Keby sme nič iné nevyriešili len toto, tento objav, tak sme urobili, verte tomu, dosť preto, aby sa veci pohli. Takže nemeria sa, v tomto sa mýlite. Jednoducho tá, lebo oni namerali desiatky ďalších vecí, ktoré ja neviem ani pomenovať, ale na toto nás upozornilo meranie a vravím, potvrdila to inšpekcia, oxid chloričitý, jedovatá látka, ktorá, neviem, do akej miery, nechcem ju posudzovať, ale je toxická úplne bez spochybnenia, tak to sa nemeria. Takže to je reakcia možno tá, tu by som mohol aj skončiť, lebo to je to najpodstatnejšie, ale predsa len. Spomínali ste tie bioplynky. Tam je to nie priama záležitosť spojená teda so samotným zápachom z tých produktov, ktoré sú. Ale tam sú nejaké ďalšie technológie, ktoré možno by sme v tejto chvíli mohli povedať, že sú mimo tohto zákona, ale ak by to bolo potrebné doplniť, prečo nie. Tých dvadsať ľudí, máte pravdu, sme ich nepomenovali, ja sa za to ospravedlňujem, či sú domáci, či sú cezpoľní, či majú trvalé bydlisko, alebo sú štátni občania. Ja si myslím, že ak toto bude problém, tak to bude teda vyriešené, ozaj, ak budeme mať dobrú vôľu, tak toto vyriešime za dve minúty. Toto nemôže byť problém. To, že je tam istá miera subjektivizmu, to je pravda. Zoberte si, že ľudia sa sťažujú na hluk, na decibely. No, nevedia presne, koľko je v tejto chvíli tých decibelov. Niekto tam musí prísť a tým zvukomerom alebo decibelomerom, alebo ako sa to nazýva, zmerať ten rozsah a povedať, áno, je tu norma prekročená. Nedávno som bol práve v Dvoriankach, o tom bude ešte interpelácia na budúci týždeň, ľudia majú veľký problém s hlukom kamiónov, ale zistili, boli tam namerať, zistili o štyri decibely viac, ako je prípustná norma. Len práve preto, že pri tom zvuku je to ľahké, predsi len vieme zmerať hlučnosť. Tu je to ťažké, preto sme použili to, čo sme napokon nevymysleli my, ale je to odkukané z krajín, kde to funguje lepšie, že keď nemáme zápachomer, tak máme subjektívnu možnosť povedať, že to tí ľudia musia namietať, tá dvadsiatka. Môžeme to teda premeniť na nejakú zodpovednejšiu dvadsiatku, ale mýlili ste sa v tom, že dvadsiatka povedala, že smrdí, tak idú sa dávať pokuty, lebo obecný úrad to odhlasuje. To sú kumulatívne tri podmienky, ktoré tam stanovujeme, a bude o tej pokute rozhodovať až okresný úrad životného prostredia, či pokutu udelí alebo nie. Musí tam byť porušený zákon, musia namietať dvadsiati občania a musí to obecný úrad schváliť a až potom sa bude rozhodovať o pokute. Takže tam nie je taká nejaká automatika, ktorú ste naznačili, že obecný úrad povie, aha, ideme im facnúť pokutu, a bude to. Takže aj v tomto by som povedal, že je ešte dosť zásadný rozdiel. No a ten samotný prvok, možno aj to treba zopakovať, no tak žiadame týmto zákonom nie to, aby sa odstránil z výrobní, ktoré sú určite dôležité pre život a produkciu na Slovensku, aby sa zlikvidovali, ale žiadame, aby sa zápach nie zlikvidoval na nulu, ale aby sa využili všetky dostupné technické a technologické možnosti, ktoré doba ponúka, a tým pádom aby sa pomohlo ľuďom do tej miery, ako je im pomôcť možné v rámci logiky vecí. To znamená žiadna gilotína, odstrihnúť producenta, nech neprodukuje. Nech produkuje tak, aby došlo k istej optimalizácii produkcií a nevyhnutných dôsledkov tejto produkcie. Povedali ste toho viacej, ale nebudem reagovať, pretože si to už ani poriadne nepamätám. Ale skončím s tým, s čím som začal: Ďakujem. Ďakujem všetkým za túto diskusiu a pevne verím, že sme sa možno dostali k historickému momentu, že tak, ako ste naznačili, a možno aj v súvislosti s tým zasadnutím vlády budúci týždeň, že sa veci pohnú v tomto zákone a nebude sa to týkať, samozrejme, iba Hrboltovej, lebo sme o nej veľa rozprávali. Takýchto lokalít je na Slovensku viacej, sám ste pripustili, že poznáte to a napokon poznáme to asi všetci, tak bude veľmi dobre, keď urobíme užitočný skutok pre skupinu ľudí, ktorá tento skutok veľmi, veľmi potrebuje. Ďakujem pekne. A ešte raz sa ospravedlňujem, že som išiel miesto záverečného slova ešte raz do rozpravy.